Tim du Plessis: ‘Ons Afrikaansheid maak ons uniek’Tim du Plessis. Foto: Facebook/Tim du Plessis Tim du Plessis, hoof van Aktualiteit by kykNET en een van die beskermhere van Projek Afrikaans, het met Maroela Media gesels oor hoe sy Afrikaans lyk. Tim sê hy is positief oor die toekoms van Afrikaans aangesien dit goed gaan met die Afrikaanse vermaaklikheidsbedryf en selfs die media (hoewel gedrukte media onder druk verkeer), maar dit beteken nie dat Afrikaansprekendes op hulle louere kan rus nie. Sekere wanopvattings bedreig die taal, waarsku hy. Afrikaans as akademiese taal verkeer boonop onder hoë druk wat ook rede tot kommer is. “Daar is ŉ wanopvatting dat kinders ŉ beter toekoms het as hulle onderwys in Engels ontvang. Dit is sommer nonsens. Ons het presteerders in ons land wat op die wêreldverhoë speel wat in Afrikaanse laerskole, hoërskole en universiteite was. Dis beter vir jou om jou opleiding in jou moedertaal te kry – van daar af kan jy die ander konsepte gaan aanleer.” Hoewel die wêreldwye handelstaal Engels is, sê Tim dit is nie genoeg rede om te verengels nie. “Hoekom verengels die Chinese, die Franse en die Duitsers nie? Dis ŉ drogredenasie. Jy moet net leer om ordentlike Engels te praat, maar Afrikaans bly jou hartstaal en jou moedertaal.” Tim meen nog so ŉ wanopvatting is dat alle Afrikaanssprekendes standaard-Afrikaans moet praat. “Ons moet wegkom daarvan – Afrikaans is baie meer inklusief as dit. Ja, standaard-Afrikaans is daar, maar Afrikaans is vir almal wat die taal praat sodat almal in die taalgemeenskap mekaar kan verstaan.” Tim sê juis daarom is projekte soos Afrikaans.com ŉ tydige en nodige inisiatief. “In ŉ globaliserende wêreld word die soeke na uniekheid al meer. Ons wil tog nie almal Amerikaners of Britte wees nie. Ons wil nie almal dieselfde taal praat en dieselfde klere dra nie. Daar moet iets wees wat jou bietjie anders maak – ons het daai voordeel, ons Afrikaansheid maak ons uniek, dit maak ons interessant.” Besoek Afrikaans.com vir alles in Afrikaans.